洗兒歌
作者：歐陽修
朝代：宋

paragraphs: 月暈王色如虹蜺，深山猛虎夜生兒。
虎兒可愛光陸離，開眼已有百步威。
詩翁雖老神骨秀，想見嬌嬰目與眉。
木星之精爲紫氣，照山生玉水生犀。
兒翁不比他兒翁，三十年名天下知。
材高位下眾所惜，天與此兒聊慰之。
翁家洗兒眾人喜，不惜金錢散閭里。
宛陵他日見高門，車馬煌煌梅氏子。